ก.ล.ต.เตือนปชช. ระวังลงทุนผ่าน “ชมชอบ” ชี้ไม่มีไลเซ่นส์ในไทย
ก.ล.ต.เตือนประชาชนระมัดระวังหากถูกชักชวนให้ใช้บริการลงทุนผ่านแพลตฟอร์ม ChomCHOB เนื่องจากยังไม่ได้รับใบอนุญาตให้ประกอบธุรกิจสินทรัพย์ดิจิทัลในไทย
ก.ล.ต.เตือนประชาชนระมัดระวังหากถูกชักชวนให้ใช้บริการลงทุนผ่านแพลตฟอร์ม ChomCHOB เนื่องจากยังไม่ได้รับใบอนุญาตให้ประกอบธุรกิจสินทรัพย์ดิจิทัลในไทย
16 ธ.ค. 2565

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยผู้ให้บริการแพลตฟอร์ม ChomCHOB รายบริษัท ชมชอบกรุ๊ป จำกัด ยังไม่ได้รับใบอนุญาตให้ประกอบธุรกิจสินทรัพย์ดิจิทัลในไทย พร้อมเตือนประชาชนและผู้ลงทุนควรระมัดระวังหากถูกชักชวนให้ใช้บริการ เนื่องจากอาจไม่ได้รับความคุ้มครองตามกฎหมาย
โดย ก.ล.ต. ได้ตรวจพบว่ามีการให้บริการแพลตฟอร์มสำหรับซื้อขายหรือแลกเปลี่ยนสินทรัพย์ดิจิทัล ผ่านช่องทางต่าง ๆ ทั้งในเว็บไซต์ของ ChomCHOB และ Mobile Application ตลอดจนมีการโฆษณาเกี่ยวกับบริการดังกล่าวผ่านช่องทางโซเชียลมีเดียต่าง ๆ เช่น Facebook และ Instagram
ทั้งนี้ ก.ล.ต. ขอแจ้งว่า บริษัท ชมชอบกรุ๊ป จำกัด ผู้ให้บริการแพลตฟอร์ม ChomCHOB ยังไม่ได้เป็นผู้ประกอบธุรกิจสินทรัพย์ดิจิทัลที่ได้รับใบอนุญาต ตามพระราชกำหนดการประกอบธุรกิจสินทรัพย์ดิจิทัล พ.ศ. 2561 (พ.ร.ก. สินทรัพย์ดิจิทัลฯ) จึงขอให้ประชาชนและผู้ลงทุนใช้ความระมัดระวัง หากถูกชักชวนซื้อขาย แลกเปลี่ยนสินทรัพย์ดิจิทัล รับฝาก โอน ถอนเงิน หรือทำธุรกรรมที่เกี่ยวกับสินทรัพย์ดิจิทัล เนื่องจากอาจไม่ได้อยู่ภายใต้การกำกับดูแลของ ก.ล.ต. และผู้ซื้อขายอาจไม่ได้รับความคุ้มครองตามกฎหมายดังกล่าว
อย่างไรก็ตาม ก.ล.ต. ขอย้ำว่า ธุรกิจสินทรัพย์ดิจิทัลเป็นธุรกิจที่อยู่ภายใต้การกำกับดูแลตาม พ.ร.ก. สินทรัพย์ดิจิทัลฯ ผู้ที่โฆษณา ประชาสัมพันธ์ หรือแสดงตนต่อบุคคลทั่วไปในการชักชวน หรือให้บริการซื้อขาย แลกเปลี่ยน รับฝาก โอน ถอนเงิน หรือทำธุรกรรมที่เกี่ยวกับสินทรัพย์ดิจิทัล ต้องเป็นบุคคลที่ได้รับอนุญาตตามกฎหมายดังกล่าว ซึ่งผู้ที่ฝ่าฝืนอาจต้องรับโทษตามกฎหมาย
ทั้งนี้ ผู้ลงทุนสามารถตรวจสอบรายชื่อผู้ประกอบธุรกิจสินทรัพย์ดิจิทัลที่ได้รับใบอนุญาตได้ที่ www.sec.or.th และแอปพลิเคชัน “SEC Check First” นอกจากนี้ หากมีข้อสอบถามหรือมีเบาะแสเกี่ยวกับการดำเนินการที่น่าสงสัย โปรดแจ้งที่สายด่วนศูนย์บริการประชาชน ก.ล.ต. โทร. 1207 เพื่อการตรวจสอบในเชิงลึก และในกรณีที่ตรวจพบว่ามีการกระทำอันเข้าข่ายเป็นความผิดตาม พ.ร.ก. สินทรัพย์ดิจิทัลฯ อาจถูกดำเนินคดีตามกฎหมาย ซึ่งมีโทษทั้งจำคุกและปรับ และหากเข้าข่ายการกระทำที่อาจผิดกฎหมายอื่น ก.ล.ต. มีกระบวนการในการประสานงานกับหน่วยงานที่เกี่ยวข้องเพื่อดำเนินการต่อไป